Roodt genomineer as VVK-kandidaat | The new South Africa
Posted on June 18, 2010 by rudiprinsloo
Dinsdag, 15 Junie 2010
Vir dié wat nog nie weet nie, dr Dan Roodt is genomineer as kandidaat vir aanstaande jaar se volksverkiesing.
Soos almal reeds weet, word daar in Mei 2011 so 'n volksverkiesing gehou. Die verkiesing word geadministreer deur die VVK (Volksraadverkiesingskommissie by www.vvk.co.za). Binnelands en buitelands is daar 'n groot aantal registrasiebeamptes besig om kiesers te registreer.
Daar is ook begin met die nominasie van kandidate vir die sewe volksraadslede. Volgens die VVK-inligtingsdokumente kan 'n kandidaat slegs deur 'n geregistreerde kieser genomineer word. Elke nominasie moet een honderd sekondante hê en elke sekondant moet 'n geregistreerde kieser wees. 'n Sekondant mag slegs een kandidaat sekondeer en mag daarna nie weer 'n ander kandidaat sekondeer nie. Belangstellendes kan 'n kandidaat sekondeer deur die vorm persoonlik in te vul, of elektronies sekondeer deur die invul van 'n spesiale vorm.
As mens jou denke fokus op wat in die VOLK se beste belang is, is daar sekerlik nie 'n meer geskikte kandidaat as dr Roodt nie. Dit is krities noodsaaklik dat bekwame persone as volksraadslede verkies word. Hierdie verkiesing is dalk ons enigste kans om onsself weer op die voete te kry – mens sidder by die gedagte dat ook hierdie poging mag misluk.
Verskillende persone het verskillende menings oor presies wat "bekwaamheid" behels. Kyk mens na die mandaat van die volksraad wat verkies gaan word, moet die eis om selfbeskikking eerstens aan die Suid-Afrikaanse regering gerig word. Indien dit misluk, moet dit aan die internasionale gemeenskap gerig word. Sou dit ook misluk, moet die situasie aan die volk voorgelê word. Dit beteken hierdie volksraad sal met hooggeplaastes in plaaslike en oorsese regerings asook leiers van groot sakeondernemings in gesprek moet tree. Hulle sal ons saak moet kan stel en vrae moet kan beantwoord. Hulle sal goed ingelig moet wees oor regsargumente, ekonomiese kwessies en geopolitieke gebeure. Hierdie persone sal ook oor die nodige interpersoonlike vaardighede moet beskik. Internasionale kontakte met goedgesinde meningsvormers en vryheidsinstitute kan ook help.
Ek het al verskeie voorstelle gehoor van persone wat as bekwaam beskou word. Die meeste van hierdie persone is nog nie as kandidate genomineer nie. Dit laat my wonder waarom nie. Hulle kan tog nie hulleself nomineer nie. My gevolgtrekking is dat hulle nog nie genader is nie. Hoe moeilik kan dit wees om so 'n persoon te bel, te faks, te kontak op Facebook? Miskien ken mense nie so 'n bekwame individu persoonlik nie en huiwer om hom of haar te kontak. Maar iemand moet tog die ys breek. Ek verstaan daar is 'n afsluitingsdatum vir nominasies en die verkryging van sekondante.
Daar is werk om te doen. Ek en jy moet die werk doen; ons kan nie wag tot iemand anders dit doen nie. Kandidate moet genomineer word, sekondante moet gevind word, kiesers moet geregistreer word. Ek weet van geen ander plan of poging, behalwe hierdie volksverkiesing, wat vir ons selfbeskikking gaan bring nie.
Ek is oortuig dr Roodt sal tot die volksraad verkies word. Hy is een van die min persone wat oor 'n duidelike visie vir 'n volkstaat beskik. Ook verstaan hy hoe so 'n volkstaat in die praktyk moet funksioneer. Ek is oortuig dat Praag-lesers gaan toustaan om hom te sekondeer.
Veels geluk, dr Roodt!
Ns. Enigeen wat belangstel om as een van die honderd sekondante op te tree, word genooi om my te kontak by wlabuschagne[aapstert]take5.co.za